SKRIFTLIG FORESPØRGSEL E-0192/00

af Raffaele Costa (PPE-DE) til Kommissionen

(31. januar 2000)

Om: Mobiltelefoner og sundhedsrisici

I de seneste måneder har et stigende antal undersøgelser vist yderst foruroligende resultater med hensyn til sundhedsrisici forårsaget af stråling fra mobiltelefoner. For ganske nylig viste en undersøgelse foretaget af svenske forskere, at selv forskellige former for svulster og dysfunktioner i forplantningsorganerne ofte kan tilskrives regelmæssig anvendelse af mobiltelefoner og de elektromagnetiske bølger, som de udsender.

Udbredelsen af mobiltelefoni er kun for nylig blevet et massefænomen, og ikke engang i dag kan udviklingen af dette marked på nogen måde siges at være afsluttet, eftersom der fortsat kan forventes en yderliget udvikling både i kvantitativ og kvalitativ henseende (man behøver blot at tænke på UMTS-teknologien, som i løbet af kort tid sandsynligvis kommer til at kombinere mobiltelefontjenester med det brede spektrum af tjenester på Internettet).

Vil Kommissionen derfor inden fænomenet udvikler sig yderligere, og for at undgå, at de triste hændelser i tilknytning til industriel og civil anvendelse af asbest for anden gang og altid med et tragisk resultat gentager sig oplyse, hvorledes den ser på dette spørgsmål, og hvilke politiske initiativer den agter at tage eller eventuelt allerede har taget til beskyttelse af EU-borgernes sundhed?

Svar afgivet på Kommissionens vegne af David Byrne

(14. marts 2000)

Kommissionen har med sit forslag til en henstilling om begrænsning af offentlighedens eksponering for elektromagnetiske felter fra 0 Hz til 300 GHz, som blev vedtaget af Rådet den 12. juli 1999, ønsket at bidrage så meget som muligt til at sikre det høje niveau i beskyttelsen af de europæiske borgeres sundhed på et følsomt område, hvor der ikke findes nogen fællesskabslovgivning. Kommissionen er ved at udarbejde et standardiseringsmandat med henblik på i de relevante standarder for mobiltelefoner at tage højde for de grundlæggende restriktioner og referenceniveauer i Rådets henstilling.

Kommissionen er fortsat meget opmærksom på opfølgningen af denne sag og støtter i øjeblikket en række forskningsarbejder økonomisk. I forbindelse med de tredje og fjerde rammeprogrammer har Kommissionen ydet støtte til og koordineret aktionerne inden for COST (COST 244 i 1992 efterfulgt af COST 244 bis i 1998) vedrørende de biomedicinske virkninger af elektromagnetiske strålinger. Under programmet Biomed 2 er der ydet støtte til to undersøgelser om sammenhængen mellem elektromagnetiske strålinger og kræft. Under programmet Måling og Prøvning er der også ydet støtte til et projekt om måling af elektromagnetiske strålinger fra mobiltelefoner.

Ingen af disse undersøgelser (som dækker mulig varmestråling og metabolisk celleødelæggelse forårsaget af forskellige former for elektromagnetiske felter) har kunnet påvise negative følger for sundheden, men der er brug for yderligere resultater for fuldstændigt at kunne bortvejre offentlighedens bekymring.

Under det femte rammeprogram for forskning og teknologisk udvikling (1998-2002) er elektromagnetisk stråling eksplicit medtaget i arbejdsprogrammet for nøgleaktion 4 (miljø og sundhed) under tema 1, Livskvalitet og forvaltning af bioressourcerne. Blandt disse forslag er der en omfattende epidemiologisk undersøgelse (Interphone), som koordineres af den internationale sammenslutning af kræftforskere (IARC), som vil yde et betydeligt bidrag til tilvejebringelsen af pålidelige svar på spørgsmålet om, hvorvidt elektromagnetisk stråling fra mobiltelefoner kan være kræftfremkaldende.

Under alle omstændigheder er Kommissionen fortsat meget opmærksom på opfølgningen af denne sag og vil ikke tøve med at anvende sin ret til at fremsætte lovforslag, hvis Kommissionens løbende forskningsprogrammer skulle afsløre nye sundhedsmæssige risici som følge af en langfristet eksponering for lave strålingsværdier fra elektromagnetiske felter.